A Móri Többcélú Kistérségi Társulás Társulási Tanácsa (6 tagjának jelenlétében) – a döntéshozatalhoz előírt szavazatszámnak megfelelően – 6 igen (19162 fő lakosságszámot képviselve), 0 nem és 0 tartózkodás mellett az alábbi határozatot hozta:


Móri Többcélú Kistérségi Társulás
Társulási Tanácsának
7/2026. (II.19.) határozata

a Móri Többcélú Kistérségi Társulás 2026. évi költségvetéséről

A Móri Többcélú Kistérségi Társulás Társulási Tanácsa az államháztartásról szóló 2011. évi CXCV. törvény 24. §-ában és 26. §-ában kapott felhatalmazás alapján, az államháztartásról szóló törvény végrehajtásáról szóló 368/2011. (XII.31.) Korm. rendelet 27. § (1)-(2) és 29. § (3) bekezdésében biztosított véleményezési jogkörében eljáró Pénzügyi Bizottság és a társulás által fenntartott költségvetési szervek vezetői véleményének kikérésével a következő határozatot hozza:

I. Fejezet
A határozat hatálya

1. § A határozat hatálya a Társulási Tanácsra, annak bizottságára, a társulás munkaszervezetére és a társulás irányítása alá tartozó költségvetési szervekre terjed ki.

II. Fejezet
A költségvetés bevételei és kiadásai

2. § (1) A Társulási Tanács a társulás 2026. évi költségvetését:
a)	1 311 629	eFt		Költségvetési bevétellel		
b)	1 350 021	eFt		Költségvetési kiadással		
c)	-38 392	eFt		Költségvetési egyenleggel		
állapítja meg.

(2) A költségvetési egyenlegből
	a) működési célú				-34 992 eFt
	b) felhalmozási célú			            - 3 400 eFt

(3) Az (1) bekezdésben megállapított költségvetési bevételeket és költségvetési kiadásokat előirányzat-csoportok, azon belül kiemelt előirányzatok szerinti bontásban társulási szinten, továbbá a finanszírozási célú műveletek bevételeit és kiadásait az 1. melléklet alapján határozza meg a Társulási Tanács.

(4) A Társulás, a Meseház Óvoda-Bölcsőde tagintézményenkénti, a Móri Többcélú Kistérségi Társulás Hajléktalanok Átmeneti Szállása és a Szociális Alapszolgáltatási Központ költségvetési bevételeit és költségvetési kiadásait előirányzat-csoportok, azon belül kiemelt előirányzatok, továbbá kötelező feladatok, önként vállalt feladatok, államigazgatási feladatok szerinti bontásban a 2-5. melléklet részletezi.

(5) A Társulási Tanács a társulás által fenntartott költségvetési szervek 2026. évben engedélyezett létszámát összesen 107,25 főben a 8. melléklet szerint állapítja meg.

III. Fejezet
A költségvetés részletezése

3. § (1) A 38 392 eFt költségvetési hiány belső finanszírozására szolgáló előző évek költségvetési maradványa 38 392 eFt.

(2) A költségvetési maradványból:
a) működési célú pénzmaradvány 			38 392 e Ft
b) felhalmozási célú pénzmaradvány		         0 e Ft

4. § A Társulási Tanács a társulás általános tartalékát és céltartalékát az 6. mellékletben felsorolt célokra állapítja meg.

5. § A társulás 2026. évi felhalmozási költségvetését és annak finanszírozását kiemelt előirányzatok, azon belül kormányzati funkció, feladat bontásban, elkülönítetten az európai uniós forrásból finanszírozott támogatással megvalósuló programok, projektek kiadásait, valamint a társulás ilyen projekthez történő hozzájárulását a 7. melléklet részletezi.

6. § (1) A társulás adósságot keletkeztető ügyletekből és kezességvállalásokból fennálló kötelezettségeit a 9. melléklet részletezi.

(2) A társulás saját bevételeinek részletezését az adósságot keletkeztető ügyletből származó tárgyévi fizetési kötelezettség megállapításához a 10. melléklet tartalmazza.

(3) A társulás fejlesztési céljait, amelyek megvalósításához adósságot keletkeztető ügylet válhat szükségessé a 11. melléklet tartalmazza.

IV. Fejezet
A költségvetés végrehajtásával kapcsolatos hatáskörök

7. § (1) A Társulási Tanács az államháztartásról szóló 2011. évi CXCV. törvény (a továbbiakban: Áht.) 34. § (2) és (5) bekezdése alapján a társulás bevételi és kiadási előirányzatai módosítására, valamint költségvetési kiadásai kiemelt előirányzatai közötti átcsoportosításra az elnököt felhatalmazza.

(2) A társulás irányítása alá tartozó költségvetési szervek vezetői az Áht. 34. § (3) bekezdésében, az államháztartásról szóló törvény végrehajtásáról szóló 368/2011. (XII.31.) Korm. rendelet 42. §-ában, 43. § (2)-(3) bekezdésében és 44. § (2) bekezdésében foglalt hatásköreiket munkaszervezet vezetői és pénzügyi ellenjegyzéssel gyakorolhatják.

8. § A 7. § (1) bekezdése alapján átruházott hatáskörben hozott döntés a tárgyévet követő években többletkiadással nem járhat. Az átruházott hatáskörű jogkör a tárgyévet követő évre vonatkozó költségvetési határozat hatályba lépéséig gyakorolható. Az átruházott hatáskör gyakorlására felhatalmazott szerv a döntésről a Társulás Tanácsot a következő ülésén tájékoztatja.

V. Fejezet
A 2026. évi költségvetés végrehajtásának szabályai

9. § (1) A Társulási Tanács a költségvetési fedezetet igénylő, határozati szintű döntéseit kizárólag a forrás megjelölésével hozza meg és a forrást igénylő javaslatok kizárólag a Pénzügyi Bizottság véleményével terjeszthetők a Társulási Tanács elé.

(2) A Társulási Tanács által jóváhagyott kiemelt előirányzatokat valamennyi gazdasági szervezettel nem rendelkező költségvetési szerv köteles betartani.

(3) A gazdasági szervezettel nem rendelkező költségvetési szervek pénzellátásáról finanszírozási szükségletüknek megfelelően a Móri Polgármesteri Hivatal (mint a társulás munkaszervezete) köteles gondoskodni a költségvetési határozatban jóváhagyott támogatás összegéig.

10. § Az intézményi dolgozók részére megállapított cafetéria-juttatás éves keretösszege nettó 180 eFt/fő. A felhasználásra vonatkozó részletes szabályokat a költségvetési szerv szabályzata tartalmazza.

11. § Az egységes rovatrend K1102. Normatív jutalmak rovat költségvetési kiadási előirányzatai terhére a költségvetési évben együttesen maximum egy havi bruttó bér mértékéig vállalható kötelezettség.

12. § (1) A társulás irányítása alá tartozó költségvetési szerv határozatban meghatározott bevételi és kiadási előirányzatai felett az intézmény vezetője előirányzat-felhasználási jogkörrel rendelkezik.

(2) A gazdasági szervezettel nem rendelkező költségvetési szerv az alapfeladatai ellátását szolgáló előirányzatokkal a munkamegosztási megállapodásban foglaltaknak megfelelően rendelkezik.

(3) A gazdasági szervezettel nem rendelkező költségvetési szerv feladatai ellátásáról, munkafolyamatai megszervezéséről oly módon gondoskodik, hogy az biztosítsa a Móri Többcélú Kistérségi Társulás költségvetésében részére megállapított előirányzatok takarékos felhasználását.

(4) Valamennyi költségvetési szerv vezetője köteles belső szabályzatban rögzíteni a szakmai működést meghatározó szabályokat, a mindenkor érvényes központi szabályozás figyelembevételével, valamint a szükséges módosításokat végrehajtani. A szabályozásbeli hiányosságért a felelősség a mindenkori intézményvezetőt terheli.

(5) A Móri Polgármesteri Hivatal (mint a társulás munkaszervezete) köteles naprakész nyilvántartást vezetni a Móri Többcélú Kistérségi Társulás és az általa fenntartott költségvetési szervek évközi előirányzat-módosításairól.



VI. Fejezet
Beszerzésekkel kapcsolatos rendelkezések 

13. § (1) A társulás és a társulás irányítása alá tartozó költségvetési szervek beszerzései tekintetében 
a) az intézményi költségvetésben megtervezett valamennyi beszerzésnél ajánlatkérő az intézmény és nevében eljár az intézményvezető 
b) a társulás költségvetésében megtervezett beszerzések esetében ajánlatkérő a társulás és nevében eljár a Társulási Tanács. 

(2) A közbeszerzésekről szóló 2015. évi CXLIII. törvény (a továbbiakban: Kbt.) hatálya alá nem tartozó beszerzéseknél az ajánlatkérő (nevében eljáró) által meghatározott tartalmú - legalább 3 ajánlattevő részére kiküldött - ajánlatkérés alapján, a Kbt. hatálya alá tartozó beszerzések esetén pedig a Kbt. szabályainak megfelelő eljárással történik a nyertes ajánlattevő kiválasztása. 

(3) A beszerzésekkel kapcsolatos operatív döntés-előkészítő feladatokat intézményi beszerzés esetén az intézményvezető által kijelölt vagy felkért személy (szervezet), a társulás költségvetésében megtervezett beszerzések vonatkozásában a beszerzés tárgyától függően a munkaszervezet feladatkörében érintett Irodája végzi, szükség szerint a beszerzés tárgyában érintett másik szervezeti egység, vagy szakértő bevonásával. 

(4) A (2) bekezdésnek a Kbt. hatálya alá nem tartozó beszerzésekre vonatkozó rendelkezését - a legalább 3 ajánlattevőtől való ajánlatkérés tekintetében - nem kell alkalmazni a nettó 1,5 mFt értékhatárt meg nem haladó értékű beszerzések esetében.

(5) Az (1) bekezdés b) pontjának alkalmazása szempontjából a társulás költségvetésében megtervezett beszerzésnek minősül az is, ha a Társulási Tanács határozatában a beszerzés fedezetének forrására a tárgyévet követő évi költségvetés terhére kötelezettséget vállal.

(6) E §-ban meghatározott értékhatár alkalmazásakor a Kbt. hatálya alá nem tartozó beszerzésekre vonatkozóan a határozatlan időre vagy több évre szólóan megkötött szerződések esetében az egy évi értéket kell figyelembe venni.

(7) Az (1) bekezdésben meghatározott hatáskörök vonatkoznak az (1) bekezdésben meghatározott ajánlatkérés alapján megkötött szerződés módosítására, megszüntetésére, felbontására, a felmondási és az elállási jog gyakorlására is.

VII. Fejezet
Záró rendelkezések

1. Hatályba léptető rendelkezések

14. § Ez a határozat 2026. február 20-án lép hatályba.




2. Átmeneti rendelkezések

15. § A jóváhagyott előirányzatok 2026. január 1-jétől alkalmazhatók. Az átmeneti gazdálkodás adatai a költségvetési határozat részét képezik.





Fenyves Péter
                                                                                            elnök




Kiadmány hiteléül: Dr. Taba Nikoletta
                                        jegyző

